รัฐบาลไทย-ข่าวทำเนียบรัฐบาล-สพฐ.ประชุมสัมมนาจัดทำแผนยุทธศาสตร์การศึกษาฯ จังหวัดสงขลา-สตูล 20 ปี (พ.ศ.2560-2579)
วันศุกร์ที่ 16 มิถุนายน 2560
สพฐ.ประชุมสัมมนาจัดทําแผนยุทธศาสตร์การศึกษาฯ จังหวัดสงขลา-สตูล 20 ปี (พ.ศ.2560-2579)
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ รับฟังผลการประชุมและเป็นประธานปิดการประชุมสัมมนาเพื่อจัดทําแผนยุทธศาสตร์การศึกษาเขตพัฒนาพิเศษเฉพาะกิจจังหวัดชายแดนภาคใต้ 20 ปี พ.ศ.2560-2579 ระดับจังหวัด ครั้งที่ 4
โดยมี พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ, นายอํานาจ วิชยานุวัติ ผู้ตรวจราชการกระทรวง, ผู้บริหารสํานักงานเขตพื้นที่การศึกษาประถมศึกษา/มัธยมศึกษา, ผู้บริหารสถานศึกษา คณาจารย์ และผู้มีส่วนเกี่ยวข้องในการจัดทําแผนการศึกษาจากทุกภาคส่วน เข้าร่วมการประชุม
พล.อ.สุรเชษฐ์ ชัยวงศ์กล่าวว่า การจัดทําแผนยุทธศาสตร์การศึกษาเขตพัฒนาพิเศษเฉพาะกิจจังหวัดชายแดนภาคใต้ 20 ปี พ.ศ.2560-2579 ในครั้งนี้ ทําให้รู้สึกมีความสุขที่ได้เห็นทุกท่านตั้งใจทํางาน ซึ่งเป็นประโยชน์กับพี่น้องประชาชน รวมทั้งทําให้ผลสัมฤทธิ์ทางการศึกษาของสถานศึกษาจังหวัดชายแดนภาคใต้มีคุณภาพที่ดีขึ้น อันจะส่งผลให้ประเทศชาติมีพลเมืองที่ดีต่อไปซึ่งเป็นไปตามวิสัยทัศน์ของแผนยุทธศาสตร์การศึกษาจังหวัดชายแดนภาคใต้ 20 ปี คือ"ประชาชนในจังหวัดชายแดนภาคใต้ ได้รับการศึกษาและเรียนรู้ตลอดชีวิตอย่างมีคุณภาพ ดํารงชีวิตอย่างเป็นสุขในสังคมพหุวัฒนธรรม สอดคล้องกับหลักปรัชญาของเศรษฐกิจพอเพียง และการเปลี่ยนแปลงของโลกในศตวรรษที่ 21"
ตลอดระยะเวลาที่ผ่านมา ผลการดําเนินการมีความครบถ้วนตามแผนที่ได้วางไว้การประชุมในครั้งนี้จึงเป็นการสรุปในภาพรวม และได้เชิญผู้แทนจากหน่วยงานที่เกี่ยวข้องในจังหวัดยะลา ปัตตานี และนราธิวาส เข้าร่วมสังเกตการณ์ด้วย เพื่อให้เกิดการแลกเปลี่ยนความคิดเห็นและความรู้ซึ่งกันและกัน
นอกจากนี้ แผนยุทธศาสตร์การศึกษาเขตพัฒนาพิเศษเฉพาะกิจจังหวัดชายแดนภาคใต้ 20 ปี พ.ศ.2560-2579 ได้จัดทําขึ้นตามแนวทางยุทธศาสตร์พระราชทาน "เข้าใจ เข้าถึง พัฒนา"และสอดคล้องกับแผนต่าง ๆ อาทิ แผนยุทธศาสตร์ชาติ ระยะ 20 ปี, แผนพัฒนาเศรษฐกิจและสังคมแห่งชาติ ฉบับที่ 12 และแผนการศึกษาแห่งชาติ 20 ปี (พ.ศ.2560-2579) เพื่อแก้ปัญหาคุณภาพการศึกษา, การขาดการบูรณาการ และการขาดเอกภาพในการดําเนินงาน อีกทั้งได้มีการปฏิบัติตามแผนควบคู่ไปกับการปรับปรุงและพัฒนาแผนเป็นระยะ
ซึ่งนับจากนี้ขอให้ทุกหน่วยงานนําแผนดังกล่าวไปสู่การปฏิบัติด้วยความร่วมมือร่วมใจจากทุกภาคส่วนเพราะการปฏิบัติเป็นส่วนสําคัญที่จะทําให้แผนที่วางไว้ไปสู่การปฏิบัติที่ชัดเจนอย่างเป็นรูปธรรม ตลอดจนร่วมกันสร้างการรับรู้ให้กับประชาชนในพื้นที่ด้วย ซึ่งเป็นความตั้งใจของกระทรวงศึกษาธิการที่ต้องการให้ทุกภาคส่วนเข้ามามีส่วนร่วมในการสนับสนุนและพัฒนาการศึกษา เพื่อให้เยาวชนได้รับการศึกษาที่มีคุณภาพอย่างเท่าเทียม
รวมทั้งจัดการศึกษาให้กับคนในทุกช่วงวัยเพื่อให้เกิดความยั่งยืน ตลอดจนสร้างความเสมอภาคในการจัดการศึกษาอย่างทั่วถึงในจังหวัดชายแดนภาคใต้ นําระบบการศึกษาที่เข้มแข็งเข้ามาเป็นส่วนหนึ่งในการขับเคลื่อนการแก้ปัญหาจังหวัดชายแดนภาคใต้ ส่งเสริมให้เกิดสันติสุขอย่างยั่งยืนตามนโยบายรัฐบาล
ผศ.ดร.บรรพต วิรุณราช คณบดีวิทยาลัยพาณิชยศาสตร์ มหาวิทยาลัยบูรพากล่าวว่าจุดแข็งและโอกาสของจังหวัดสงขลาอาจจะมีข้อจํากัดที่แตกต่างจากจังหวัดอื่น เนื่องจากมีความหลากหลายตามบริบทต่าง ๆ ในเขตพื้นที่ กล่าวคือ จังหวัดสงขลา ประกอบด้วย 11 อําเภอ, 4 อําเภอในเขตพัฒนาพิเศษเฉพาะกิจจังหวัดชายแดนภาคใต้ และอําเภอสะเดาซึ่งเป็นเขตพัฒนาเศรษฐกิจพิเศษ ดังนั้น การจัดการศึกษาในอําเภอที่กล่าวมาทั้งสามแบบจะมีทั้งความเหมือนและความแตกต่าง การได้มาหารือร่วมกันในครั้งนี้จึงเป็นโอกาสให้ทุกภาคส่วนเข้ามามีส่วนร่วมกับการจัดการศึกษาในจังหวัดสงขลา โดยสามารถบูรณาการการทํางานร่วมกัน พร้อมทั้งเชื่อมโยงแผนการศึกษาจังหวัดสงขลากับแผนยุทธศาสตร์ชาติ ระยะ 20 ปี, แผนการศึกษาแห่งชาติ 20 ปี (พ.ศ.2560-2579) และแผนพัฒนาเศรษฐกิจและสังคมแห่งชาติ ฉบับที่ 12 ซึ่งจังหวัดสงขลาจะดําเนินการภายใต้วิสัยทัศน์ "สังคมแห่งการเรียนรู้ คู่คุณธรรม นําความรู้ สู่ความสุขที่ยั่งยืน"
อย่างไรก็ตาม จังหวัดสงขลามีพรมแดนติดต่อกับมาเลเซีย ซึ่งมีด่านถาวร 3 แห่งได้แก่ 1) ด่านสะเดา อําเภอสะเดา ตรงข้ามด่านบูกิตกายูฮีตัม รัฐเคดาห์ 2) ด่านปาดังเบซาร์ อําเภอสะเดา ตรงข้ามรัฐเปอร์ลิส และ 3) ด่านบ้านประกอบ อําเภอนาทวี ตรงข้ามด่านบ้านดูเรียนบูรง รัฐเคดาห์โดยมีสินค้าส่งออกผ่านด่านในจังหวัดสงขลาคือ ยางธรรมชาติ เครื่องจักรและอุปกรณ์ ไม้ยางพาราแปรรูป เครื่องคอมพิวเตอร์และอุปกรณ์ แผงวงจรไฟฟ้า ถุงมือยาง อุปกรณ์และส่วนประกอบของรถยนต์ แผ่นชิ้นไม้อัด ยางผสม ยางสังเคราะห์ วงจรพิมพ์ สิ่งสกัดจากมอลต์ และอาหารปรุงแต่งที่ทําจากแป้งในขณะที่มีสินค้านําเข้าคือ เครื่องคอมพิวเตอร์และอุปกรณ์ เครื่องจักรและอุปกรณ์ แผงวงจรไฟฟ้า เหล็กและเหล็กกล้า เครื่องรับโทรทัศน์ ยางสังเคราะห์ ลวดไฟฟ้าสําหรับพัน และตะปูควงโดยมูลค่าการค้าชายแดนด้านจังหวัดสงขลา-มาเลเซีย คือ 492,862.86 ล้านบาท ซึ่งมีมูลค่าการส่งออก 254,016.46 ล้านบาท และมีมูลค่าการนําเข้า 238,846.40 ล้านบาท ไทยได้เปรียบดุลการค้า 15,170.06 ล้านบาท
สําหรับจังหวัดสตูลมีจุดแข็งและโอกาสคือมีสถานที่ท่องเที่ยวชื่อดัง เช่น เกาะหลีเป๊ะ และมีสถานศึกษาในเกาะแก่งหลายแห่ง ตลอดจนมีชาติพันธุ์ชาวเล ซึ่งจะนําไปสู่การรวบรวมข้อมูลด้านประชากรให้ครบทุกประเภท และมีด่านถาวรที่ติดกับประเทศมาเลเซีย2 แห่งได้แก่ 1) ด่านวังประจัน อําเภอควนโดน ตรงข้ามด่านวังเกลียน รัฐเปอร์ลิส 2) ด่านสตูล อําเภอเมืองสตูล ตรงข้ามรัฐเปอร์ลิสมีสินค้าส่งออกผ่านด่านในจังหวัดสตูลคือ วัสดุก่อสร้าง อิฐเผา ดินเผา กระเบื้องมุงหลังคาและมีสินค้านําเข้าที่สําคัญคือ เรือบาสก์เก่าใช้แล้ว ส่วนประกอบเครื่องบีบน้ํามันปาล์ม กะปิ และกุ้งฝอยหมักเกลือโดยมูลค่าการค้าชายแดนด้านจังหวัดสตูล-มาเลเซีย คือ 1,004.80 ล้านบาท โดยมีมูลค่าการส่งออก 165.68 ล้านบาท และมีมูลค่าการนําเข้า 839.12 ล้านบาท ไทยขาดดุลการค้า 673.44 ล้านบาท
กล่าวโดยสรุป ข้อมูลการค้าชายแดนของ2จังหวัด คือ จังหวัดสงขลาและสตูล พบว่าไทยมีมูลค่าการค้าระหว่างด่านชายแดนทั้งสองจังหวัด จํานวน 5 แห่ง รวมทั้งสิ้น 493,867.66 ล้านบาท โดยไทยได้เปรียบดุลการค้ามาเลเซีย จํานวน14,496.62บาท